Pääkirjoitus: Nuorille tarjottava muunlaistakin työtä kuin pelkkää pätkää - Pääkirjoitus - Ilta-Sanomat
Pääkirjoitus: Nuorille tarjottava muunlaistakin työtä kuin pelkkää pätkää
Julkaistu: 30.11.2016 5:56
30.11.2016 5:56
Suomen Pankin pääjohtaja Erkki Liikanen pohti yhteiskunnan eriarvoistumista Kauppalehden haastattelussa (29.11.).
Liikasen mukaan talouskasvulla ja tulonjaolla on yhteys. Talouskasvu hidastuu, koska suurella osalla väestöä reaalitulot laskevat. Liikasen mukaan tästä on tulossa keskuspankin tekemä tutkimus lähiaikoina. Liikasen mukaan tuloerojen kasvu on ongelmallinen kierre, mikä pitäisi saada katkaistua. Siihen pääjohtajalla ei ole yksiselitteistä keinoa, mutta perustulo se ei voi olla. Jos hankalassa tilanteessa lukkiutuu perustulon kanssa paikalleen, silloin systeemi on epäonnistunut.
Liikanen korostaa koulutusta. Nuorten pitää uskoa itsensä kehittämiseen ja koulutukseen, vaikka se ei suoraan takaisikaan työpaikkaa. Jos koulutus jää ohueksi, nuori syrjäytyy varhain ja varmasti. Nyt jo työmarkkinoiden ulkopuolelle jää koko ajan nuoria miehiä ja poikia, jotka eivät ole halunneet kouluttautua, syystä tai toisesta.
Nuorten syrjäytyminen on iso yhteiskunnallinen ongelma, mutta se ei koske pelkästään kouluttamattomia nuoria. Myös koulutettuja, jopa usean tutkinnon omaavia huippuyksilöitä jää vellomaan työmarkkinoiden ulkopuolelle, kun ei ole sopivaa työtä tarjolla tai sitä ei saa – lukuisista hakemuksista huolimatta. Eriarvoistuminen tapahtuu yhteiskunnassa muistakin syistä, esimerkiksi iän perusteella. Kokenut ammattilainen ei saa töitä, koska on liian vanha.
Yhteiskunnan täytyy ottaa erityisesti nuorten syrjäytyminen vakavasti. Tässä Liikanen on oikeassa. Koulutus on varmasti tärkeä ulottuvuus eriarvoistumisen katkaisussa, ja siihen suomalaisessa yhteiskunnassa on hyvät mahdollisuudet; kotitaustalla ei ole merkitystä.
Mutta nuorten syrjäytymistä ei pelkästään hoideta lisäämällä koulusta. Kyllä myös yritysten ja muiden työvoimaa palkkaavien tahojen on tultava talkoisiin mukaan. Koulutettu nuori ei voi olla loputtomiin yrittäjälle pelkkää halpaa pätkätyövoimaa.
Yhteiskunnan toiminta perustuu työhön ja yrittämiseen, ja tässä yhtälössä portit pitää avata myös työuran alkuvaiheessa oleville kansalaisille ja antaa heille mahdollisuus kehittyä työn kautta.
Edellinen: Pääkirjoitus: Juha Sipilä etsii syntipukkia mediasta
Seuraava: Pääkirjoitus: Yhteiskunnan tukijärjestelmä kaipaa isoa remonttia